钦定古今图书集成/明伦汇编/宫闱典/第036卷 > 宣帝尉迟皇后
## 钦定古今图书集成/明伦汇编/宫闱典/第036卷 > 宣帝尉迟皇后

按《周书后妃传》：“宣帝尉迟皇后，名炽繁，蜀国公迥之
孙女，有美色。初适杞国公亮子西阳公温，以宗妇例
入朝，帝逼而幸之。及亮谋逆，帝诛温，进后入宫，拜为
长贵妃。大象二年三月，立为天左太皇后。册曰：‘咨尔
门膺积善，躬表灵贶，徽音茂德，朕实嘉之。是用弘兹
盛典，申彼宠章。尔其克慎厥猷，寅答景命，永承休烈，
可不慎欤’”帝崩，后出俗为尼，改名华首。隋开皇十五
年殂，年三十。